Business casual -tyyli | Stylefellow
Tyyli Etiketti Business casual -tyyli
Business casual on pukeutumisetikettien joukossa yksi epätarkimmista ja vaikeimmista hahmotettavista. Klassiselle ja hieman jäykälle business professional -tyylille vastapainoksi syntynyt tyyli onkin rajoiltaan hieman sumuinen ja hankala määriteltävä. On siis tarkasteltava tyyliä sen syntytarpeen – riittävän siistin ja asiallisen työpaikkapukeutumisen – lähtökohdasta.
Löyhimmän määritelmän mukaan business casual rakentuu miehillä asiallisten jalkineiden, suorien housujen tai chinojen sekä kauluksellisen paidan yhdistelmästä. Irtotakki on myös tyylin luonteva osa, farkkujen ja urheilukenkien taas ollessa liian arkiset kokonaisuuteen. Jäykimpien määritelmien mukaan chinot ja pikeepaidan kaltaiset urheilupaidat eivät kuulu business casualiin.
Naisten osalta määritelmä on selkeämpi – housut tai polvimittainen hame sekä kauluksellinen, siisti yläosa. Määritelmistä huolimatta business casualia voidaan katsoa sekä pukeutujan itsensä että hänen kollegoidensa näkökulmasta.
Business casual omasta näkökulmasta
Mikäli vaatekaappi on hyvin ja edes suhteellisen loogisesti rakennettu, on business casual -asukokonaisuuden rakentaminen helppoa. Jalkineiksi voi huoletta valita siistit ruskeat, hyvin hoidetut kengät. Siistin arkipukeutumisen peruskappale – blazer – sopii erinomaisesti lähtökohdaksi muiden irtotakkien ohella, olkoonkin että myös paitahihaisuus sekä siistien neuleiden käyttö on täysin sallittua. Paidan voi valita suhteellisen vapaasti kauluspaitojensa joukosta. Myös housujen osalta voi käyttää vapaata, rentoa tulkintaansa, kunhan pysyy farkkyhyllystä kauempana.
Kuvassa on kaksi business casual -määritelmän mukaista asua. Valittujen vaatteiden idea on siinä, että voit vaihtaa minkä tahansa vaatekappaleen asukokonaisuuksien väliltä ja kokonaisuus näyttää edelleen hyvältä.
Vasemmanpuoleinen kokonaisuus; Tommy Hilfigerin laivastonsininen irtotakki, Herrainpukimon valkoinen mittapaita, valkoinen pellavataskuliina, SuitSupplyn harmaat flanellihousut, tummanruskea nahkavyö, H&M:n tummansiniset sukat, Herrainpukimon tummanruskea neulesolmio ja Crockett & Jonesin pintanahkaiset louferit.
Oikeanpuoleinen kokonaisuus; SuitSupplyn shaalikauluksinen neuletakki, Herrainpukimon vaaleansininen nappikauluspaita, Jim&Jillin khakit chinot, Tommy Hilfigerin sininen mokkavyö, H&M:n viininpunaiset sukat, Herrainpukimon ascot ja Meerminin mokkanahkaiset kengät.
Asusteissa on tärkeä muistaa pyrkimys tietynasteiseen rentouteen, onhan kyse ”casual” -tyyppisestä, pönöttämistä välttävästä tyylikielestä. Vähemmän yllättävästi neulesolmio sopii kaulaan erinomaisesti. Solmion voi myös jättää pois täysin, ylimmän napin avaten. Tällöin amerikkalaistyyppinen pehmeäkauluksinen nappikauluspaita on täydellinen valinta. Voipa luonteikas henkilö kietaista kaulaansa ascot-huivinkin.
Rintatasku ei välttämättä vaadi taskuliinaa, mutta jos sitä on tottunut käyttämään, valinta on sangen vapaa.
Business casual toisen näkökulmasta
Tärkeänä piirteenä business casualin synnyssä on ollut sen sopivuus työpaikan yleiseen luonteeseen. Näinpä tyylin toimistoetiketikseen valitseva yritys haluaakin luoda työntekijöille asiallisen rennon ilmapiirin. Business casual -toimistoissa pukuun pukeutuminen on viesti tärkeästä tapaamisesta tai muusta ”talon ulkoisesta” tapahtumasta.
Eräänä keskeisenä piirteenä business casualissa on myös sen muille työntekijöille tarjoama rauhallisuus. Liian paljastavat tai piukat vaatteet on karsittu pois, eikä vaatteiden urheilullisuus tai kotoisuus vie mieltä vapaa-ajalle. Kyse on siis selkeästi työasusta, joka rentoudestaan huolimatta pitää asenteet ja keskustelun työssä.
Vastapaino pukuun pohjautuvalle business professional -tyylille
Vähintään siistien kenkien, kauluksellisen paidan ja suorien housujen tai chinojen yhdistelmä
Peittää jalkaterät ja yläkehon, miehillä myös sääret – ei sortseja
Ei urheilullisia tai paljastavia vaatteita tai farmarihousuja
Irtotakki tai siistit neuleet erityisen sopivia
Yhteenveto ja suosituksia
Koska business casual on lähinnä työpaikan asukoodi, sen käyttämistä iltajuhla- tai viikonloppukutsuissa kannattaa välttää. Mikäli tapahtuma on esimerkiksi lounasaikaan tai välittömästi työpäivän jälkeen, se sen sijaan on paikallaan – onhan kyse tällöin tietynlaisesta ”tule sellaisena kuin olet” -ilmaisusta. Tällöin kannattaa mukaan laittaa myös formaalimpi työasukoodi.
Kutsussa voi siis lukea: ”Asukoodi: Business professional, business casual”.
Rennoissa, etenkin lasillisen ääreen tai aterialle kokoontuvissa viikonloppujuhlissa voi hyvin käyttää koodia ”cocktailasu”, joka kattaa mukavasti kaiken irtotakista ja irtohousuista smokin kautta rentoon peruspukuun.
Edellinen artikkeliMustat cap-toe oxfordit
Seuraava artikkeliVaatekaapin klassikko, valkoinen kauluspaita edullisesti mittatilauksena
Mo Bahrami 29.12.2014 at 16:45
Haluaisin mittatilausta tilaa itselle tyäpaita, Mitä pitää tehdä??!!
Matti Airaksinen 29.12.2014 at 22:00
Hei. Riippuen missä päin asut, voisi olla helpointa piipahtaa Helsingissä Schoffassa (www.schoffa.com), tai Turussa Herrainpukimossa (www.herrainpukimo.fi). Näistä liikkeistä saa hyvää palvelua ja hyviä mittapaitoja järkihintaan. Uutena tulokkaana on Oma Line, jonka paidoista minulla ei ole vielä kokemusta, pari paitaa on kyllä tulossa ja olen kuukauden päästä viisaampi heidän laadustaan.
Oris taitaa sukeltajankellot | Tyyliniekka 10.8.2016 at 09:44
[…] ovat omimmillaan rennoissa ja sporttisissa tyyleissä, sekä omasta mielestäni myös business casual -tyylisesti vaaleiden chinojen ja rennon irtotakin […]
Mainostoimisto vs. markkinointitoimisto – mikä ero? - jukkaniittymaa.com 24.3.2018 at 14:49
[…] https://stylefellow.fi/business-casual-tyyli/ […]
SIHH on nyt Watches & Wonders Geneva